CELEX: 32014R1038
Language: lt
Date: 2014-09-25 00:00:00
Title: 2014 m. rugsėjo 25 d. Komisijos įgyvendinimo reglamentas (ES) Nr. 1038/2014 dėl tam tikrų prekių klasifikavimo Kombinuotojoje nomenklatūroje

1.10.2014   
            
            
               LT
            
            
               Europos Sąjungos oficialusis leidinys
            
            
               L 287/14
            
         KOMISIJOS ĮGYVENDINIMO REGLAMENTAS (ES) Nr. 1038/2014
   2014 m. rugsėjo 25 d.
   dėl tam tikrų prekių klasifikavimo Kombinuotojoje nomenklatūroje
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 1987 m. liepos 23 d. Tarybos reglamentą (EEB) Nr. 2658/87 dėl tarifų ir statistinės nomenklatūros bei dėl Bendrojo muitų tarifo (1), ypač į jo 9 straipsnio 1 dalies a punktą,
   kadangi:
   
               (1)
            
            
               siekiant užtikrinti, kad Reglamento (EEB) Nr. 2658/87 priede pateikta Kombinuotoji nomenklatūra būtų taikoma vienodai, būtina patvirtinti priemones, susijusias su šio reglamento priede nurodytų prekių klasifikavimu;
            
         
               (2)
            
            
               Reglamente (EEB) Nr. 2658/87 nustatytos bendrosios Kombinuotosios nomenklatūros aiškinimo taisyklės. Šios taisyklės taip pat taikomos bet kuriai kitai specialiomis Sąjungos teisės aktų nuostatomis įteisintai nomenklatūrai, kuri visiškai ar iš dalies parengta pagal Kombinuotąją nomenklatūrą arba kurioje ji papildomai detalizuojama atsižvelgiant į tarifų ir kitų su prekyba susijusių priemonių taikymo poreikius;
            
         
               (3)
            
            
               laikantis minėtų bendrųjų taisyklių, šio reglamento priede pateiktos lentelės 1 skiltyje aprašytos prekės, remiantis 3 skiltyje išdėstytais motyvais, turėtų būti klasifikuojamos priskiriant 2 skiltyje nurodytus KN kodus;
            
         
               (4)
            
            
               reikėtų nustatyti, kad suteiktos šio reglamento nuostatų neatitinkančios privalomosios tarifinės informacijos, susijusios su šiame reglamente nurodytomis prekėmis, turėtojas galėtų dar tam tikrą laikotarpį remtis šia informacija, kaip nustatyta Tarybos reglamento (EEB) Nr. 2913/92 (2) 12 straipsnio 6 dalyje. Tas laikotarpis turėtų būti trys mėnesiai;
            
         
               (5)
            
            
               šiame reglamente nustatytos priemonės atitinka Muitinės kodekso komiteto nuomonę,
            
         PRIĖMĖ ŠĮ REGLAMENTĄ:
   1 straipsnis
   Šio reglamento priede pateiktos lentelės 1 skiltyje aprašytos prekės Kombinuotojoje nomenklatūroje klasifikuojamos priskiriant lentelės 2 skiltyje nurodytus KN kodus.
   2 straipsnis
   Vadovaujantis Tarybos reglamento (EEB) Nr. 2913/92 12 straipsnio 6 dalimi, šio reglamento nuostatų neatitinkančia privalomąja tarifine informacija galima remtis dar tris mėnesius nuo šio reglamento įsigaliojimo dienos.
   3 straipsnis
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
   
      Šis reglamentas yra privalomas visas ir tiesiogiai taikomas visose valstybėse narėse.
      Priimta Briuselyje 2014 m. rugsėjo 25 d.
      
         
            Komisijos vardu
         
         
            Pirmininko pavedimu
         
         Heinz ZOUREK
         
            Mokesčių ir muitų sąjungos generalinis direktorius
         
      
   
   
      (1)  OL L 256, 1987 9 7, p. 1.
   
      (2)  1992 m. spalio 12 d. Tarybos reglamentas (EEB) Nr. 2913/92, nustatantis Bendrijos muitinės kodeksą (OL L 302, 1992 10 19, p. 1).
   
      PRIEDAS
      
                  Prekių aprašymas
               
               
                  Klasifikavimas
                  (KN kodas)
               
               
                  Motyvai
               
            
                  (1)
               
               
                  (2)
               
               
                  (3)
               
            
                  
                              1.
                           
                           
                              142 cm ilgio plastikinis vamzdelis, kurio viename gale yra plastikinis balionas (vadinamasis balioninis kateteris).
                              Proksimalinės kateterio dalies skersmuo – 0,63 mm, ji yra pagaminta iš hipovamzdelio medžiagos ir padengta politetrafluoretilenu (PTFE).
                              Distalinės kateterio dalies skersmuo – nuo 0,79 iki 1,02 mm, ji yra pagaminta iš blokinių polieterio amido kopolimerų (PEBA) medžiagos ir padengta hidrofiline medžiaga.
                              Baliono ilgis – nuo 6 iki 27 mm, o skersmuo – nuo 2 iki 5 mm.
                              Vamzdelis turi Luerio jungtį, atrauminį (lankstų) galiuką ir du auksinius žymeklius.
                              Vamzdelį per Luerio jungtį galima prijungti prie pripūtimo įtaiso, naudojamo balionui pripūsti.
                              Atrauminis galiukas naudojamas kateteriui per kūną stumti vena iki koronarinės arterijos. Kateteriui pasiekus reikiamą koronarinės arterijos vietą, balionas pripučiamas – taip riebalinės nuosėdos (aterosklerozinė plokštelė) prispaudžiamos prie venos sienelių. Prispaudus plokštelę, vidinis venos skersmuo padidėja.
                              Žymekliai padeda nustatyti tikslią atrauminio galiuko vietą kūne.
                              Po procedūros balioninis kateteris išimamas iš kūno ir išmetamas.
                              Gaminys pateikiamas sterilizuotas ir supakuotas.
                           
                        
                      (1) Žr. 1 paveikslą.
               
               
                  9018 39 00
               
               
                  Klasifikuojama vadovaujantis Kombinuotosios nomenklatūros 1 ir 6 bendrosiomis aiškinimo taisyklėmis ir KN kodus 9018 ir 9018 39 00 atitinkančiais prekių aprašymais.
                  Atsižvelgiant į objektyvias gaminio charakteristikas, visų pirma į tai, kad jį sudaro balionas, atrauminis galiukas, auksiniai žymekliai ir Luerio jungtis, pateiktas vamzdelis atpažįstamas kaip medicinos aparatas arba instrumentas, priskirtinas 90 skirsniui.
                  Gaminys 9021 pozicijai nepriskirtinas, nes vamzdelis neimplantuojamas į kūną, siekiant kompensuoti fizinį trūkumą arba negalią, bet po procedūros išimamas.
                  Todėl gaminys klasifikuotinas kaip kateteris priskiriant KN kodą 9018 39 00 (taip pat žr. Suderintos sistemos paaiškinimų 9018 pozicijos I grupės paaiškinimus).
               
            
                  
                              2.
                           
                           
                              Plastikinis lenktas vamzdelis (vadinamasis kreipiamasis kateteris), kurio vidinis skersmuo – nuo 1,47 iki 2,29 mm, o ilgis – 100 cm, su rentgeno spinduliuose matomu žymekliu ir atrauminiu (lanksčiu) galiuku.
                              Kreipiamąjį kateterį sudaro dvigubo interlokinio pynimo plokščia dalis iš nerūdijančio plieno, padengta plastikine medžiaga (PEBA, poliftalamidu (PPA), nailonu), o vidinis silikoninis gaminio paviršius būna padengtas tepalu.
                              Kreipiamasis kateteris padeda per veną pasiekti koronarinę arteriją. Šiuo kreipiamuoju kateteriu į arteriją gali būti nukreipiami kiti instrumentai.
                              Rentgeno spinduliuose matomas žymeklis padeda nustatyti tikslią atrauminio galiuko vietą kūne.
                              Po procedūros kreipiamasis kateteris išimamas iš kūno ir išmetamas.
                              Gaminys pateikiamas sterilizuotas ir supakuotas.
                           
                        
                      (1) Žr. 2 paveikslą.
               
               
                  9018 39 00
               
               
                  Klasifikuojama vadovaujantis Kombinuotosios nomenklatūros 1 ir 6 bendrosiomis aiškinimo taisyklėmis ir KN kodus 9018 ir 9018 39 00 atitinkančiais prekių aprašymais.
                  Atsižvelgiant į objektyvias gaminio charakteristikas, visų pirma į tai, kad jį sudaro lenkta dalis, rentgeno spinduliuose matomas žymeklis ir atrauminis galiukas, ir į tai, kad jis padengtas tepalu, pateiktas vamzdelis atpažįstamas kaip medicinos aparatas arba instrumentas, priskirtinas 90 skirsniui.
                  Gaminys 9021 pozicijai nepriskirtinas, nes vamzdelis neimplantuojamas į kūną, siekiant kompensuoti fizinį trūkumą arba negalią, bet po procedūros išimamas.
                  Todėl gaminys klasifikuotinas kaip kateteris priskiriant KN kodą 9018 39 00 (taip pat žr. Suderintos sistemos paaiškinimų 9018 pozicijos I grupės paaiškinimus).
               
            
                  
                              3.
                           
                           
                              Lanksti metalinė viela (vadinamoji kreipiamoji viela), kurios skersmuo – 0,35 mm, o ilgis – nuo 180 iki 300 cm, su dviem rentgeno spinduliuose matomais žymekliai ir užapvalintu galiuku.
                              Viela yra pagaminta iš metalo lydinio, skirto naudoti biomedicinoje. Jos proksimalinė dalis yra dengta PTFE, o distalinė dalis – silikonu arba hidrofiline medžiaga.
                              Rentgeno spinduliuose matomi žymekliai padeda nustatyti tikslią vielos vietą kūne.
                              Viela naudojama per intervencines procedūras naudojamiems įtaisams nukreipti į koronarinę arteriją ir joje įstatyti.
                              Po procedūros kreipiamoji viela išimama iš kūno ir išmetama.
                              Gaminys pateikiamas sterilizuotas ir supakuotas.
                           
                        
                      (1) Žr. 3 paveikslą.
               
               
                  9018 39 00
               
               
                  Klasifikuojama vadovaujantis Kombinuotosios nomenklatūros 1 ir 6 bendrosiomis aiškinimo taisyklėmis ir KN kodus 9018 ir 9018 39 00 atitinkančiais prekių aprašymais.
                  Atsižvelgiant į objektyvias gaminio charakteristikas, visų pirma į jo konstrukciją ir rentgeno spinduliuose matomus žymeklius, pateikta viela atpažįstama kaip medicinos aparatas arba instrumentas, priskirtinas 90 skirsniui.
                  Gaminys 9021 pozicijai nepriskirtinas, nes viela neimplantuojama į kūną, siekiant kompensuoti fizinį trūkumą arba negalią, bet po procedūros išimama.
                  Todėl gaminys klasifikuotinas kaip kreipiamoji viela priskiriant KN kodą 9018 39 00 (taip pat žr. Suderintos sistemos paaiškinimų 9018 pozicijos I grupės paaiškinimus).
               
            
                  
                              4.
                           
                           
                              Iš labai tvirto polikarbonato pagamintas rankinis pripūtimo įtaisas su manometru ir tūrio matavimo skale. Jis turi aukšto slėgio lanksčiųjų vamzdžių (Luerio tipo) jungtį ir juo, tiksliai reguliuojant slėgį, galima pripūsti iki 20 atmosferų (atm).
                              Įtaisas naudotinas medicinoje balioniniams kateteriams pripūsti ir išleisti.
                              Manometras naudojamas slėgiui balioniniame kateteryje jį pripučiant arba išleidžiant ir operacijos metu stebėti.
                              Tūrio matavimo skalė rodo, kiek skysčio (daugiausia 20 ml) veikiant slėgiui įleidžiama į kateterį, taip pat koks jo kiekis laisvai išteka balionui išsileidžiant.
                              Per Luerio jungtį pripūtimo įtaisas prijungiamas prie balioninio kateterio.
                              Įtaisas yra skirtas naudoti tik vienam pacientui ir po procedūros yra išmetamas.
                              Gaminys pateikiamas sterilizuotas ir supakuotas.
                           
                        
                      (1) Žr. 4 paveikslą.
               
               
                  9018 90 84
               
               
                  Klasifikuojama vadovaujantis Kombinuotosios nomenklatūros 1 ir 6 bendrosiomis aiškinimo taisyklėmis ir KN kodus 9018, 9018 90 ir 9018 90 84 atitinkančiais prekių aprašymais.
                  Kadangi į kateterį veikiant slėgiui įleidžiamas, o vėliau iš jo laisvai išteka tik nedidelis kiekis skysčio, šiuo įtaisu nesurenkami ar kitaip nuolat neperpumpuojami skysčio kiekiai (žr. Suderintos sistemos paaiškinimų 8413 pozicijos paaiškinimų pirmą pastraipą). Todėl jis nepriskirtinas 8413 pozicijai kaip skysčių siurblys.
                  Atsižvelgiant į objektyvias gaminio charakteristikas, visų pirma į jo konstrukciją, galimybę tiksliai reguliuoti slėgį, mažą naudojamo skysčio kiekį ir Luerio tipo jungtį, pateiktas gaminys atpažįstamas kaip medicinos aparatas arba instrumentas, priskirtinas 90 skirsniui (taip pat žr. Suderintos sistemos paaiškinimų 9018 pozicijos paaiškinimų penktą pastraipą).
                  Gaminys 9021 pozicijai nepriskirtinas, nes gaminys nededamas ant kūno, nenešiojamas ir į jį neimplantuojamas, siekiant kompensuoti fizinį trūkumą arba negalią.
                  Todėl gaminys klasifikuotinas kaip kiti medicinos, chirurgijos, stomatologijos arba veterinarijos aparatai ir instrumentai, priskiriant KN kodą 9018 90 84.
               
            
         1 paveikslas
      
      
         2 paveikslas
      
      
         3 paveikslas
      
      
         4 paveikslas
      
      
         (1)  * Paveikslai pateikiami tik dėl informacijos.